NARIADENIE KOMISIE (ES) č. 1037/2005
z 1. júla 2005,
ktorým sa ustanovujú núdzové opatrenia na ochranu a obnovu zásob sardely v podoblasti ICES VIII
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 2371/2002 z 20. decembra 2002 o ochrane a trvalo udržateľnom využívaní zdrojov rybného hospodárstva v rámci spoločnej politiky v oblasti rybolovu (1), a najmä na jeho článok 7 ods. 1,
keďže:
(1)
Z nových vedeckých poznatkov Medzinárodného výboru pre prieskum mora (ICES) vyplýva, že je potrebné prijať núdzové opatrenia na ochranu a obnovu zásob sardely v podoblasti ICES VIII. Táto oblasť rybolovu by sa mala s okamžitým účinkom uzatvoriť na obdobie troch mesiacov.
(2)
V rámci uvedeného trojmesačného obdobia Komisia po konzultácii s Vedeckým, technickým a hospodárskym výborom pre rybné hospodárstvo posúdi, či sa má obdobie zákazu rybolovu preskúmať.
(3)
Je preto primerané, aby Komisia z vlastnej iniciatívy prijala núdzové opatrenia na ochranu zásob sardely,
PRIJALA TOTO NARIADENIE:
Článok 1
V podoblasti ICES VIII sa zakazuje lov sardely. Zároveň sa zakazuje držať na palube, prekladať alebo vykladať sardely, ktoré boli ulovené v podoblasti ICES VIII, po nadobudnutí účinnosti tohto nariadenia.
Článok 2
Toto nariadenie nadobúda účinnosť dňom jeho uverejnenia v Úradnom vestníku Európskej únie.
Uplatňuje sa počas obdobia troch mesiacov.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 1. júla 2005